Румен Ченков
Преродени

chitanka.info

Да не броим нанесените рани.

Какво ще видим, гледайки назад?

Душите си с горчилка ли ще храним?

Да, минахме през свой си, малък ад,

но ние сме обмислили цената,

ний знаехме, че огън ще гори.

И въпреки това, ти бе жената,

която може да ме претвори.

А аз — мъжът, способен да измие

лицето ти от всеки грозен слух,

да ти покаже дивата магия,

която като песен в теб дочух.

Аз бях мъжът, готов да те открива

отново и отново, всеки път,

да ти показва колко си красива

и страст да пали в нежната ти плът.

Родени сме ведно да остареем

и ти го знаеш. Зная го и аз.

Нека да престанем да живеем

с това, което вече е зад нас.

Да не броим зарасналите рани —

по-мъдри ни направиха, добри.

Оръжията вече са прибрани

и онзи огън адски не гори.

21.6.2006 г.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.